KIRJALLINEN KYSYMYS E-2355/02

esittäjä(t): Ieke van den Burg (PSE) komissiolle

(31. heinäkuuta 2002)

Aihe: Belgian sairausvakuutusjärjestelmän ulkopuolelle jättäminen asukasjärjestelmä (residentenstelsel)

1. Onko komissio tietoinen, että Belgiassa asuva alankomaalainen eläkeläinen ei saa belgialaisia sairasvakuutuskorvauksia kansalliseen järjestelmään kirjattujen luonnollisten henkilöiden asemassa (niin sanottu asukasjärjestelmä) jos henkilöllä on tai voi olla oikeus terveyspalveluihin jonkun muun valtion lainsäädännön nojalla?

2. Onko komissio tietoinen, että Belgian asukasjärjestelmän ulkopuolelle jättämistä sovelletaan myös, jos nämä henkilöt voivat halutessaan ottaa vapaaehtoisen vakuutuksen, kuten esimerkiksi AWBZ:issa (alankomaalainen erityisiä sairaanhoitokustannuksia koskeva yleinen laki) määrätyn alankomaalaisen vapaaehtoisen vakuutuksen?

3. Pitääkö komissio tarkoituksenmukaisena, että edellä mainitut henkilöt joutuvat ottamaan kaksi vakuutusta, tai jos kyseiset henkilöt eivät voi tehdä näitä kuluja korvaavaa vakuutusta yksityisillä vakuutusmarkkinoilla, heiltä evätään mahdollisuus riittävään terveyspalveluiden kuluja kattavaan vakuutukseen? AWBZ:lla katetaan terveyskulut Alankomaissa vain osittain ja asuinvaltio Belgian sairausvakuutusjärjestelmässä ei ole lisäosaa, minkä vuoksi AWZB:n vapaaehtoinen lisäosa on otettava käytännössä pakollisesti ja kyseisiltä henkilöiltä evätään mahdollisuus ottaa asuinmaassaan itselleen ainoastaan terveyspalveluiden, joita ei korvata AWZB:n vapaaehtoisen järjestelmän mukaan, kuluja korvaava vakuutus. Miten Belgian toimeenpanemaa lainsäädäntöä pitäisi tarkastella asetuksen (ETY) N:o 1408/71 13 artiklan 2 kohdan f alakohdan pohjalta?

4. Jos Belgian asukasjärjestelmä vastaa vapaaehtoista tai vapaaehtoista jatkuvaa vakuutusta, miten Belgian toimeenpanema lainsäädäntö vastaa edellä mainitun asetuksen 15 artiklan 2 kohtaa, jonka mukaan asianomaiselle henkilölle annetaan valinnanvapaus, jos kahden tai useamman jäsenvaltion lainsäädännön täytäntöönpano voi johtaa liittymiseen samanaikaisesti kahteen tai useampaan vapaaehtoiseen tai vapaaehtoiseen jatkuvaan vakuutusjärjestelmään?

Anna Diamantopouloun komission puolesta antama vastaus

(7. lokakuuta 2002)

Pakollista sairausvakuutusta koskevan Belgian lainsäädännön mukaan erilaisilla henkilöryhmillä on oikeus sairaanhoitoon. Ensi sijassa näitä ovat työssäkäyvät henkilöt ja henkilöt, joilla on korvaavia tuloja. Jotta kaikki Belgian alueella asuvat henkilöt olisivat sairaanhoitojärjestelmän piirissä, oikeus sairaanhoitoon on lisäksi Belgian valtakunnalliseen väestörekisteriin kirjatuilla henkilöillä. Tätä oikeutta ei kuitenkaan ole henkilöillä, joilla on tai olisi oikeus sairaanhoitoon jonkin toisen belgialaisen tai ulkomaisen sairausvakuutusjärjestelmän perusteella.

Tästä näyttää olevan kyse alankomaalaisten eläkeläisten tapauksessa, koska he voivat liittyä vapaaehtoisesti erityssairaanhoitokuluja koskevan lain (AWBZ) mukaiseen Alankomaiden sairausvakuutusjärjestelmään. Tämä mahdollisuus estää heitä liittymästä valtakunnalliseen väestörekisteriin kirjatuille henkilöille tarkoitettuun Belgian järjestelmään, koska heillä on oikeus sairaanhoitoon toisen, ulkomaisen sairausvakuutusjärjestelmän perusteella.

Asetuksen (ETY) N:o 1408/71(1) 15 artiklan 2 kohdassa säädetään, että jos kahden tai useamman jäsenvaltion lainsäädännön soveltamisesta seuraa vakuutusten päällekkäisyys

- pakollisen vakuutusjärjestelmän ja vapaaehtoisen vakuutusjärjestelmän välillä, se, jonka etua asia koskee, kuuluu yksinomaan pakolliseen vakuutusjärjestelmään

- kahden vapaaehtoisen vakuutusjärjestelmän välillä, se, jonka etua asia koskee, voi liittyä vain vapaaehtoiseen jatkuvaan vakuutusjärjestelmään, jonka hän on valinnut.

Jos valtakunnalliseen väestörekisteriin kirjatuille henkilöille tarkoitettu Belgian järjestelmä on pakollinen vakuutusjärjestelmä, alankomaalaisen eläkeläisen tulisi arvoisan parlamentin jäsenen kuvailemassa tilanteessa näin ollen 15 artiklan 2 kohdan nojalla kuulua yksinomaan Belgian pakolliseen järjestelmään.

Jos Belgian järjestelmä on vapaaehtoinen vakuutusjärjestelmä, eläkeläisellä olisi saman 15 artiklan 2 kohdan nojalla oltava oikeus valita Belgian ja Alankomaiden vapaaehtoisten vakuutusjärjestelmien välillä.

Komissio ottaa yhteyttä Belgian viranomaisiin saadakseen lisätietoja siitä, onko valtakunnalliseen väestörekisteriin kirjatuille henkilöille tarkoitettu järjestelmä vapaaehtoinen vai pakollinen järjestelmä, ja selvittääkseen niiden kannan komission analyysiin. Komissio tiedottaa arvoisalle parlamentin jäsenelle selvittelyn tuloksista.

(1) Neuvoston asetus (ETY) N:o 1408/71, annettu 14. kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä, EYVL L 149, 5.7.1971.